Diari Oficial de la Generalitat Valenciana


Sumari del DOGV 9992, del 25-11-2024 (2024/12279)

RESOLUCIÓ de 18 de novembre de 2024, per la qual es convoquen subvencions destinades a entitats esportives sense ànim de lucre de la Comunitat Valenciana que promocionen la integració dels col·lectius de la diversitat per mitjà de l’activitat física i l’esport durant el curs/temporada 2024-2025.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9992

Data del DOGV
:   25-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12498

CVE
:   JJMM-D-5212-25648

Data del document
:   18-11-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública
    * esport

En compliment del que es disposa en l’Orde 17/2017, de 12 de maig, de la Conselleria d’Educació, Investigació, Cultura i Esport, per la qual s’aproven les bases reguladores per a la concessió de subvencions destinades a entitats locals i entitats sense ànim de lucre de la Comunitat Valenciana, que promocionen la integració dels col·lectius de la diversitat mitjançant l’activitat física i l’esport (DOGV 8042, 18.05.2017), modificada parcialment per l’Orde 10/2020, de 3 de juliol, de la Conselleria d’Educació, Cultura i Esport, per a orientar-les exclusivament a les entitats esportives sense ànim de lucre de la Comunitat Valenciana, que promocionen la integració dels col·lectius de la diversitat mitjançant l’activitat física i l’esport (DOGV 8851, 07.07.2020), es convoquen estes subvencions durant la temporada 2024-2025.

Les ajudes convocades per esta resolució no requerixen ser notificades a la Comunitat Europea per no reunir els requisits de l’article 107 del Tractat de funcionament de la Unió Europea, segons disposa el Decret 128/2017, de 29 de setembre, del Consell, perquè estes no suposen cap avantatge econòmic, ja que les entitats a les quals van dirigides les subvencions no desenrotllen activitats econòmiques en les quals s’oferisquen al mercat béns o servicis, motiu pel qual no hi ha possibilitat de falsejament de la competència.

Per tot això, i en virtut de l’article 160.4 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i l’apartat primer, 2.e) de la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència,

RESOLC

*Primer. Objecte*

1. Convocar les subvencions destinades a entitats esportives sense ànim de lucre per a programes que promocionen la integració dels col·lectius de la diversitat mitjançant l’activitat física i l’esport, amb exclusió de la participació en competicions oficials.

2. Als efectes d’esta convocatòria, es consideren col·lectius de la diversitat els que es troben en risc d’exclusió social per raó d’orientació sexual, identitat de gènere, raça, ètnia, situació de pobresa, o qualsevol altra condició o circumstància personal o social, i els que integren persones amb discapacitat o diversitat funcional.

3. Segons la Llei 2/2011, de 22 de març, de la Generalitat, de l’esport i l’activitat física de la Comunitat Valenciana, es consideren entitats esportives sense ànim de lucre els clubs esportius, les federacions esportives, els grups de recreació esportiva, les agrupacions de recreació esportiva i les associacions de federacions esportives, així com altres entitats sense ànim de lucre amb seccions esportives o seccions de recreació esportiva legalment constituïdes.

4. Tal com establix l’article 25.2 de la Llei 2/2011, de 22 de març, de la Generalitat, de l’esport i l’activitat física de la Comunitat Valenciana, es consideren competicions esportives oficials totes les confrontacions individuals o col·lectives de modalitats o especialitats, degudament qualificades així per les respectives federacions esportives o per les administracions públiques dins del seu àmbit competencial. Totes les actuacions i els conceptes relacionats amb esta competició, inclosos l’entrenament, les inscripcions, les llicències, el personal, el transport, l’allotjament, etc., tots són considerats participació i, per tant, no seran objecte de subvenció.

*Segon. Entitats beneficiàries i requisits*

1. Podran sol·licitar estes subvencions les entitats esportives sense ànim de lucre legalment constituïdes, que realitzen programes que promocionen la integració dels col·lectius de la diversitat per mitjà de l’activitat física i l’esport, que desenrotllen l’activitat objecte de subvenció en el territori de la Comunitat Valenciana i que puguen obtindre la condició de beneficiàries per no concórrer cap de les circumstàncies que ho impedixen, les quals es detallen en l’article 13 de la Llei 38/2003, de 17 de novembre, general de subvencions, la documentació de les quals que ho acredite s’adjuntarà a la sol·licitud de subvenció corresponent, segons l’article 4 de l’Orde 17/2017, de 12 de maig.

2. Les entitats esportives hauran d’estar legalment constituïdes d’acord amb la Llei 2/2011, de 22 de març, de l’esport i l’activitat física de la Comunitat Valenciana, i inscrites en el Registre d’entitats esportives de la Comunitat Valenciana.

3. Les entitats sol·licitants hauran d’evidenciar de manera inequívoca, per mitjà del programa presentat, que són les organitzadores i que realitzen l’activitat en el territori de la Comunitat Valenciana.

4. Les entitats privades sense ànim de lucre amb seccions esportives o seccions de recreació esportiva titulars de centres d’acció social (centres de rehabilitació i integració social, centres específics per a persones amb malaltia mental crònica, centres ocupacionals, centres de dia, llars i residències, etc.) únicament podran presentar programes esportius d’integració per activitats especials diferents de les prestacions i els servicis ordinaris d’activitats fisicoesportives que són part inherent de la programació d’estos centres.

*Tercer. Fi*

1. Estes subvencions tenen com a finalitat promoure i donar suport a actuacions i programes destinats específicament a col·lectius de la diversitat, per a afavorir la seua integració per mitjà de l’activitat física i l’esport. Per l’especificitat mencionada, no s’enquadraran en estes subvencions els programes que vagen dirigits a la població en general o a un segment per edat i únicament engloben una participació oberta a persones de col·lectius de la diversitat.

2. El programa es desenrotllarà en el període comprés entre l’1 de setembre de 2024 i el 31 d’agost de 2025.

3. Seran gastos subvencionables els gastos necessaris que de manera indubtable responguen al funcionament, la realització i el compliment dels objectius del programa, com per exemple: material esportiu fungible, personal tècnic, desplaçaments, muntatge o adequació d’instal·lacions, així com altres derivats de la gestió de l’activitat. En cas d’adquisició d’equipaments esportius de competició o entrenament per part de l’entitat beneficiària com a gasto de la subvenció, estes hauran de portar imprés el logotip de la Generalitat Valenciana en un lloc visible. Es considera material esportiu fungible el que té una vida útil inferior a un any i un preu unitari inferior a 300 euros.

*Quart. Crèdit pressupostari*

1. La quantia total màxima estimada per a concedir en esta convocatòria per a l’exercici 2025 ascendix a 600.000 euros.

2. Esta convocatòria de subvencions es realitza pel procediment de tramitació anticipada d’expedient de gasto, previst en l’article 41 de la Llei 1/2015, modificat per l’article 3 del Decret llei 6/2021, d’1 d’abril, del Consell, de mesures urgents en matèria de gestió economicoadministrativa per a l’execució d’actuacions finançades per instruments europeus per a donar suport a la recuperació de la crisi conseqüència de la Covid-19, per haver-hi previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària del gasto de què es tracte en els pressupostos de la Generalitat.

3. En exercicis anteriors ha existit des de 2017, en el programa pressupostari associat, una dotació econòmica en la llei corresponent de pressupostos de la Generalitat.

4. El projecte de pressupostos de la Generalitat per a l’exercici 2025 preveu una línia de subvenció S0474 en l’aplicació pressupostària W56760625 457A00, dotada amb un import de 600.000 euros.

5. No obstant això, l’import global màxim de les ajudes convocades per esta resolució quedarà condicionat al fet que hi haja crèdit adequat i suficient per a atendre-les en la llei de pressupostos de la Generalitat que resulte aprovada per a l’exercici 2025.

6. Una vegada aprovada i publicada la llei de pressupostos mencionada, per resolució del director general d’Esport es donarà publicitat a la línia pressupostària concreta i als imports globals màxims definitius destinats a la concessió de les subvencions previstes en esta convocatòria, en cas que estos imports siguen superiors a les dotacions que figuren en els paràgrafs anteriors per a les línies mencionades.

*Quint. Presentació de sol·licituds*

1. Les sol·licituds de subvenció es presentaran exclusivament per mitjans electrònics, de conformitat amb el que s’establix en l’article 14.2 de la Llei 39/2015, d’1 d’octubre, del procediment administratiu comú de les administracions públiques, amb el certificat digital de l’entitat sol·licitant. Si cal, es podrà presentar amb el certificat digital personal de la persona que la represente, i s’haurà de complir el que s’establix en el punt sèptim f d’esta convocatòria.

2. Es podrà presentar una sola sol·licitud per entitat.

3. La presentació electrònica estarà accessible per mitjà de la seu electrònica de la Generalitat valenciana [https://sede.gva.es](https://sede.gva.es/)  en l’apartat «d’Ajudes, beques i subvencions» en el procediment corresponent a esta convocatòria o s’accedirà directament per mitjà de l’enllaç següent: [http://www.gva.es/](http://www.gva.es/va/inicio/procedimientos?id_proc=18212)[va](http://www.gva.es/va/inicio/procedimientos?id_proc=18066)[/inicio/procedimientos?id\_proc=18533](http://www.gva.es/va/inicio/procedimientos?id_proc=18501). Se seleccionarà l’opció «Tramitar amb certificat», s’ompliran les dades de la sol·licitud general de subvenció telemàtica i s’adjuntaran els documents indicats en el punt sèptim d’esta convocatòria.

4. Per a accedir a este sistema electrònic, es podrà utilitzar qualsevol dels certificats admesos per la seu electrònica de la Generalitat, que inclou, entre altres, el certificat electrònic emés per l’Agència Valenciana de Certificació.

5. Si els documents que s’aporten juntament amb la sol·licitud telemàtica no són documents firmats electrònicament, l’òrgan instructor podrà sol·licitar els originals per a verificar l’autenticitat.

*Sext. Termini de presentació*

El termini per a la presentació de sol·licituds s’iniciarà l’endemà de la publicació d’esta convocatòria en el *Diari Oficial de la Generalitat Valenciana*  i finalitzarà el 31 de desembre de 2024. L’incompliment d’este termini o la presentació de la sol·licitud de manera diferent de l’electrònica que es determina en l’apartat anterior comportarà l’exclusió de la convocatòria.

*Sèptim. Documentació que cal aportar*

A la sol·licitud electrònica s’adjuntaran els documents que s’indiquen a continuació:

a) Programa de l’activitat segons el model disponible en la web <https://presidencia.gva.es/va/web/deporte/ayudas>   i en el procediment telemàtic de sol·licitud, en el qual es desenrotllaran els apartats següents:

– Justificació del programa esportiu.

– Objectius generals i específics.

– Activitats físiques i/o esportives realitzades: descripció, sistema organitzatiu, participants per activitat, temporalitat, instal·lacions.

– Participants: número, sexe, característiques, procedència.

– Metodologia i avaluació.

– Detall dels gastos.

– Recursos humans: personal, funcions, titulació, hores de dedicació.

– Altres programes esportius d’integració desenrotllats per l’entitat.

– Experiència en matèria específica d’igualtat de gènere (pla d’igualtat, etc.).

– Creació d’ocupació per a persones amb diversitat funcional i altres persones amb especial dificultat d’accés al mercat laboral, relacionada directament amb el desenrotllament del programa.

b) Pressupost de l’activitat en el qual figura el finançament previst, que haurà d’incloure obligatòriament l’import de la subvenció sol·licitada, i els gastos detallats de l’activitat per concepte i import, segons el model disponible en la web <https://presidencia.gva.es/va/web/deporte/ayudas>  i en el procediment telemàtic de sol·licitud.

Els gastos de participació en competicions oficials que es reflectisquen en el pressupost no computaran a l’efecte del càlcul del cost total del programa, i es disminuirà conseqüentment, si és el cas, l’import de la subvenció sol·licitada.

c) Domiciliació bancària, que està disponible en tràmit automatitzat en la seu electrònica de la Generalitat en l’adreça web: <https://sede.gva.es/va/inicio/procedimientos?id_proc=22125>  , en compliment de la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d’acord amb el que es preveu en l’Orde 2/2022, de la Conselleria d’Hisenda i Model Econòmic, que regula les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. No serà necessari si s’ha presentat en una altra convocatòria; no obstant això, s’hi ha d’indicar en quina i el número de compte.

d) Documentació acreditativa que es troben al corrent de les seues obligacions tributàries i davant de la Seguretat Social.

Amb caràcter general, d’acord amb el que disposa l’article 28 de la Llei 39/2015, d’1 d’octubre, del procediment administratiu comú de les administracions públiques, en absència d’oposició expressa per part de l’entitat interessada, l’òrgan gestor del procediment estarà autoritzat a obtindre directament l’acreditació del compliment de les obligacions amb la Seguretat Social. En cas d’oposar-se al fet que l’òrgan gestor obtinga directament esta informació, haurà de manifestar-ho expressament en la sol·licitud i estarà obligada a aportar els documents corresponents.

No obstant això, respecte a l’acreditació del compliment de les obligacions tributàries estatals i autonòmiques, d’acord amb el que disposa l’article 28.3 de la Llei 39/2015, d’1 d’octubre, del procediment administratiu comú de les administracions públiques, i l’article 95.1 de la Llei 58/2003, de 17 de desembre, general tributària, és necessària l’autorització expressa de l’entitat interessada perquè l’òrgan gestor del procediment puga obtindre directament l’acreditació del compliment de les obligacions tributàries mencionades. En este cas, si no es dona en la sol·licitud la corresponent autorització expressa perquè l’òrgan gestor obtinga directament esta informació, l’entitat interessada estarà obligada a aportar els documents acreditatius.

e) Declaració responsable de no incórrer en les prohibicions per a obtindre la condició de beneficiària, assenyalades en l’article 13 de la Llei 38/2003, de 17 de novembre, general de subvencions. Esta declaració està inclosa en l’apartat G de la sol·licitud de subvenció.

f) Quan la tramitació electrònica s’haja realitzat mitjançant el certificat digital de la persona representant, i no el de l’entitat, s’haurà d’adjuntar la seua capacitat de representació, en cas que no conste en la Direcció General d’Esport, mitjançant l’alta en el Registre electrònic de representació de la Generalitat o qualsevol altra modalitat de representació que es considere oportuna, d’acord amb els articles 34 i següents del Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, i d’acord amb els articles 5 i següents de la Llei 39/2015, d’1 d’octubre, del procediment administratiu comú de les administracions públiques.

g) Altres documents que acrediten o justifiquen les dades declarades en el programa de l’activitat presentat.

h) A més de la documentació assenyalada en este apartat, el Servici de Promoció de l’Esport i Activitat Física, com a òrgan instructor, podrà sol·licitar en qualsevol moment de la tramitació de l’expedient qualsevol altra informació que considere necessària per a millorar el coneixement i la comprensió de l’aplicació de la subvenció.

*Octau. Barem aplicable*

1. La valoració de les sol·licituds, així com la distribució de la quantia de la subvenció obtinguda per cada entitat, l’efectuarà la comissió tècnica d’avaluació atesos els criteris establits en l’article 5 de l’Orde 10/2020, de la Conselleria d’Educació, Cultura i Esport, per la qual es modifiquen parcialment les bases reguladores de les subvencions que va aprovar l’Orde 17/2017, de 12 de maig.

2. La valoració de les sol·licituds s’efectuarà segons la qualitat i la viabilitat del programa esportiu d’integració fins a una puntuació màxima de 100 punts i d’acord amb els criteris següents:

a) Fonaments del programa esportiu, fins a un màxim de 20 punts. Es valorarà la justificació i els objectius (6 punts), l’adequació (4 punts), la concreció (4 punts) i el fiançament del programa (6 punts).

b) Qualitat tècnica i característiques del programa esportiu, fins a un màxim de 40 punts. Es valorarà la temporalització i la duració (12 punts), les instal·lacions i el material (4 punts), les activitats físiques i esportives (4 punts), els participants (12 punts), la tipologia de l’activitat (4 punts), i la metodologia i l’avaluació del programa (4 punts).

c) Àmbit del programa esportiu, fins a un màxim de 10 punts. Es valorarà la major territorialitat en el desenrotllament del programa: local, comarcal, provincial, autonòmic (5 punts), la procedència de les persones participants d’altres localitats o entitats (2 punts) i el nombre de desplaçaments necessaris per al desenrotllament del programa (3 punts).

d) Recursos humans, fins a un màxim de 10 punts. Es valorarà el grau de participació de les persones implicades en el programa (2 punts), el personal tècnic qualificat (3 punts) i el nivell de qualificació professional del personal tècnic (5 punts).

e) Viabilitat econòmica, fins a un màxim de 10 punts. Es valorarà la capacitat de més autofinançament (8 punts) i l’ajust i adequació del pressupost al programa esportiu (2 punts).

f) Altres criteris d’interés social, fins a un màxim de 10 punts. Es valorarà la implantació de mesures d’igualtat (4 punts), la creació d’ocupació per a persones amb diversitat funcional amb un grau de discapacitat igual o superior al 33 % i per a altres persones amb especials dificultats d’accés al mercat laboral (4 punts), així com la realització d’altres programes esportius d’interés social (2 punts).

3. Per a determinar la puntuació final de cada una de les entitats s’establirà una ponderació en funció de la puntuació obtinguda inicialment en la valoració, d’acord amb els nivells següents:

Entitats amb 80 o més punts: puntuació obtinguda 1,30

Entitats entre 70 i 79 punts: puntuació obtinguda 1,20

Entitats entre 60 i 69 punts: puntuació obtinguda 1,10

Entitats amb menys de 60 punts: puntuació obtinguda 1

4. Per a la concessió de la subvenció, les sol·licituds hauran d’obtindre una puntuació mínima de 40 punts.

5. La quantia econòmica de la subvenció obtinguda per cada entitat es calcularà segons la fórmula següent:

1. F1 = (FT/PT)P1, en què:

2. F1: subvenció per a l’entitat 1.

3. FT: pressupost total disponible de la convocatòria.

4. PT: suma de les puntuacions obtingudes per totes les entitats beneficiàries després d’aplicar l’apartat anterior.

5. P1: puntuació obtinguda per l’entitat 1 després d’aplicar l’apartat 3 d’este article.

6. S’establiran els límits de subvenció següents:

a) Es podrà subvencionar fins al percentatge màxim del 70% del pressupost del programa presentat.

b)La subvenció màxima que es pot percebre serà de 10.000 € per programa.

7. Una vegada aplicat el càlcul, s’ajustaran els imports en els casos en què la quantitat resultant supere l’import de subvenció sol·licitada per l’entitat o supere els límits dels condicionants mencionats en l’apartat anterior. El pressupost restant es repartirà entre la resta dels programes de manera proporcional al nombre de punts aconseguits. Este procediment es repetirà totes les vegades que siga necessari. La subvenció corresponent s’haurà d’arredonir a la baixa, a la unitat sense cèntims menor, i se sumarà l’import sobrant, si és possible, als beneficiaris amb una subvenció menor.

A l’efecte de determinar la quantia individualitzada de la subvenció que haja de correspondre al programa, la comissió d’avaluació de les ajudes objecte d’esta orde de bases podrà aplicar, si és el cas, el que disposa l’article 170.2 de la Llei 1/2015, de 6 de febrer, d’hisenda pública, del sector públic instrumental i de subvencions, modificant en congruència la quantia de subvenció sol·licitada.

*Nové. Termini per a resoldre*

El termini màxim per a resoldre esta convocatòria serà de sis mesos comptats des de la seua publicació en el *Diari Oficial de la Generalitat Valenciana*, de conformitat amb l’article 6 de les bases que regulen esta convocatòria. No obstant això, les sol·licituds sobre les quals no recaiga cap resolució expressa en el termini de sis mesos des de la publicació de la convocatòria s’entendran desestimades o denegades, sense perjuí de l’obligació legal de resoldre establida en l’article 21 de la Llei 39/2015, d’1 d’octubre, del procediment administratiu comú de les administracions públiques. La Direcció General d’Esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos.

*Dècim. Obligacions de les entitats beneficiàries*

Sense perjuí del que disposa l’article 14 de la Llei 38/2003, de 17 de novembre, general de subvencions, són, a més, obligacions de l’entitat beneficiària les que establix l’article 8 de les bases que regulen esta convocatòria.

*Onzé. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d’abril, de transparència i bon govern de la Comunitat Valenciana, i de l’article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:

1. Les entitats privades han de complir les obligacions de publicitat activa que arreplega el capítol II del títol Y de la Llei 19/2013, de 9 de desembre, quan:

a) Perceben, durant el període d’un any, ajudes o subvencions públiques en una quantia superior a 100.000 euros.

b) Perceben, durant el període d’un any natural, ajudes o subvencions de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o subvencions percebudes representen almenys el 40 % del total dels ingressos anuals, sempre que arriben com a mínim a la quantitat de 5.000 euros.

En particular, hauran de publicar en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es realitzarà mitjançant la pàgina web de l’entitat, o bé per mitjà de la plataforma TEP – Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>.

Esta informació s’haurà de publicar a partir de l’any següent a l’any en què s’hagen superat els llindars establits i haurà de mantindre’s publicada durant almenys quatre anys naturals.

2. Sense perjuí de les obligacions previstes en l’apartat anterior, totes les entitats o les persones beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions previstes en la Llei de transparència, en el termini de quinze dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja realitzat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

4. Els nous conjunts de dades que es generen per la formalització i el desplegament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

*Dotzé. Justificació i pagament de la subvenció*

1. La Generalitat abonarà la subvenció després de la presentació, amb mitjans electrònics, [http://www.gva.es/](http://www.gva.es/va/inicio/procedimientos?id_proc=18999)[va](http://www.gva.es/va/inicio/procedimientos?id_proc=18520)[/inicio/procedimientos?id\_proc=18270](http://www.gva.es/va/inicio/procedimientos?id_proc=18389)  (apartat justificació), de la documentació justificativa corresponent:

a) Per a les entitats per a les quals la Direcció General d’Esport haja concedit subvencions en 2025 i que tinguen un import conjunt inferior a 60.000 euros, la justificació haurà de revestir la forma de compte justificatiu simplificat, que d’acord amb el que es disposa en l’article 75 del Reglament de la Llei general de subvencions, haurà de contindre la informació següent:

a.1) Memòria d’actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, així com la perspectiva de gènere.

a.2) Certificat del gasto realitzat en el programa subvencionat amb indicació de les seues fonts de finançament, tant la subvenció concedida com altres ingressos, subvencions o recursos propis, i caldrà especificar-ne l’import i la procedència.

a.3) Relació classificada de tots els gastos de l’activitat subvencionada amb identificació de la persona o entitat creditora i del document, el seu import i la data d’emissió. S’indicaran quins d’estos gastos es financen amb la subvenció concedida i la data de pagament. En cada una d’estes s’inclourà una explicació del gasto que permeta identificar la finalitat i l’adequació a l’objecte de la subvenció.

a.4) Si és el cas, carta de pagament de reintegrament en el supòsit de romanents no aplicats, i també dels interessos derivats d’estos.

b) Per a les entitats a les quals haja concedit subvencions la Direcció General d’Esport en 2025, amb un import conjunt que siga igual o superior als 60.000 euros, les persones beneficiàries hauran de presentar la documentació justificativa següent:

b.1) Memòria d’actuació justificativa indicada en l’apartat a.1 d’este article.

b.2) Memòria econòmica justificativa del cost de les activitats realitzades, que haurà de contindre:

– Certificat del gasto realitzat en el programa subvencionat amb indicació de les seues fonts de finançament, tant la subvenció concedida com altres ingressos, subvencions o recursos propis, i caldrà especificar-ne l’import i la procedència.

– Relació classificada de tots els gastos de l’activitat subvencionada amb identificació de la persona o entitat creditora i del document, el seu import i la data d’emissió. S’indicaran quins d’estos gastos es financen amb la subvenció concedida i la data de pagament.

– Les factures originals corresponents, amb còpia, dels gastos imputats a la subvenció, que els seran retornades una vegada comprovades i segellades per la Direcció General d’Esport. En el cas de presentar la justificació per via telemàtica, l’entitat beneficiària o la persona que exercisca la representació podrà firmar les factures electrònicament en un únic document en format PDF en el mateix orde que apareguen en la relació classificada.

2. La quantia de la subvenció concedida no podrà ser superior al 70 % total del programa justificat; en cas contrari l’import d’esta serà objecte de minoració.

3. Els justificants integrants de cada compte justificatiu hauran de complir els requisits establits en el Reial decret 1619/2012, de 30 de novembre, pel qual s’aprova el Reglament pel qual es regulen les obligacions de facturació.

4. Les persones beneficiàries, quan l’import del gasto subvencionable supere les quanties del contracte menor establides en la Llei 9/2017, de 8 de novembre, de contractes del sector públic, han d’acreditar haver sol·licitat, com a mínim, tres ofertes de diferents proveïdors, amb caràcter previ a la contractació del compromís per a la prestació del servici o l’entrega del bé, i amb exclusió de les prestacions que, per les característiques especials dels gastos subvencionables, no hi haja en el mercat un nombre d’entitats suficient que els subministren o els presten, excepte el gasto que s’haja realitzat amb anterioritat a la sol·licitud de la subvenció.

5. El termini de presentació de les justificacions finalitzarà el 30 de setembre de 2025. Si és necessari retardar esta data, s’indicarà en la resolució de concessió; no obstant això, no podrà ser posterior a la finalització de l’exercici pressupostari 2025.

*Tretzé. Pla de control*

Les subvencions concedides estaran sotmeses a les actuacions que s’incloguen en el pla de control de 2025 que aprovarà la Direcció General d’Esport en el primer semestre de 2025, d’acord amb l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Catorzé. Conflicte d’interessos*

Les persones beneficiàries hauran d’adoptar totes les mesures necessàries per a previndre qualsevol situació en la qual la imparcialitat i objectivitat en l’execució de l’acció puguen estar compromeses per raons d’interés econòmic, afinitats polítiques, vincles familiars o afectius, o qualsevol altre interés compartit («conflicte d’interessos»).

Hauran de comunicar oficialment a l’òrgan gestor, sense demora, qualsevol situació constitutiva d’un conflicte d’interessos o susceptible de conduir a un conflicte d’interessos i prendre immediatament totes les mesures necessàries per a corregir esta situació. L’incompliment d’esta obligació pot suposar una infracció de l’ordenament jurídic vigent.

*Quinzé. Notificació o publicació dels tràmits del procediment*

1. La notificació de cada un dels tràmits d’este procediment es farà per mitjans electrònics. Es realitzarà en la seu electrònica de la Generalitat, <https://sede.gva.es>  , i en la pàgina web de la Generalitat, <https://presidencia.gva.es/va/web/deporte/ayudas>  , excepte la notificació de la resolució de concessió, que es publicarà en el *Diari Oficial de la Generalitat Valenciana*.

2. L’extracte d’esta convocatòria es publicarà en la Base de dades nacional de subvencions, de conformitat amb l’article 7 de l’Orde 17/2017, de 12 de maig, d’aprovació de les bases que regulen esta convocatòria.

3. De conformitat amb l’article 3.2 de la Llei 2/2015, de transparència, bon govern i participació ciutadana de la Comunitat Valenciana, les entitats beneficiàries que perceben en cada convocatòria una subvenció total per un import superior a 10.000 euros hauran de fer la publicitat adequada, amb indicació almenys de l’entitat pública concedent, l’import rebut i el programa subvencionat. Esta difusió es realitzarà preferentment per mitjà de les pàgines web corresponents.

*Setzé. Protecció de dades*

La gestió de les subvencions objecte d’esta convocatòria requerixen el tractament de dades de representants de les entitats sol·licitants, membres de la comissió tècnica d’avaluació, i de terceres persones (especialment, en este cas, en la fase de justificació de la subvenció), en els termes següents:

a) Responsable del tractament: Subsecretaria de la Presidència de la Generalitat, plaça de Manises, s/n, 46881 València.

b) Categoria i origen de les dades que s’han de tractar: dades personals identificatives, de contacte i de qualsevol altra naturalesa que siguen arreplegades bé mitjançant formularis o de consulta a plataformes autonòmiques d’interoperabilitat (d’ara en avant, PAI) o a altres administracions públiques, bé mitjançant documentació entregada per representants de les entitats sol·licitants.

Si la documentació presentada conté dades de terceres persones, abans de la comunicació d’estes dades a la Generalitat, les persones representants de les entitats sol·licitants han d’informar estes persones del tractament de les seues dades per part de la Generalitat, en els termes previstos en este apartat.

c) Finalitats del tractament i base jurídica: amb base jurídica en el compliment d’una missió realitzada en interés públic, exercici de poders públics i en el compliment de les obligacions legals segons les bases reguladores d’esta convocatòria i altres normes aplicables, incloses les que regulen el tràmit electrònic, les dades personals es tractaran per a tramitar i gestionar les subvencions en les fases de sol·licitud, concessió i justificació.

d) Les dades no seran objecte de transferències internacionals.

e) Totes les dades sol·licitades per mitjà del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d’estes dades a la Generalitat comportarà les conseqüències que preveu l’ordenament jurídic.

f) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i se suprimiran d’acord amb el que preveu la normativa d’arxius i documentació.

g) Drets: la persona interessada pot exercir els drets d’accés, rectificació, supressió, oposició, limitació en el tractament, portabilitat i no ser objecte d’una decisió basada únicament en el tractament automatitzat, mitjançant les vies següents:

– Tràmit electrònic accessible en el web següent: <https://www.gva.es/va/inicio/procedimientos?id_proc=19101>  (requerix disposar de certificat digital)

– Enviant la petició al responsable del tractament a l’adreça postal següent: plaça de Manises, s/n, 46913 València.

– De manera presencial mitjançant el registre.

L’exercici dels drets requerix la identificació inequívoca de la persona interessada o del seu representant.

h) Reclamació davant de l’autoritat de control: la persona interessada pot presentar una reclamació davant de l’Agència Espanyola de Protecció de Dades, mitjançant la seu electrònica accessible en la web [https://www.aepd.es](https://www.aepd.es/), si considera no atesos els seus drets o vulnerat el tractament de les seues dades personals. Prèviament, pot contactar amb la Delegació de Protecció de Dades de la Generalitat en [hkw@kcn.uz](mailto:axf@msk.cg)  o dirigint-se al passeig de l’Albereda, 16, 46985 València.

De conformitat amb el que s’establix en els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s’indiquen a continuació:

a) El recurs potestatiu de reposició s’haurà d’interposar davant del mateix òrgan que l’haja dictat, en el termini d’un mes comptat des de l’endemà de la publicació d’esta resolució en el *Diari Oficial de la Generalitat Valenciana*.

b) El recurs contenciós administratiu s’haurà d’interposar davant de l’òrgan jurisdiccional contenciós administratiu, en el termini de dos mesos comptats des de l’endemà de la publicació d’esta resolució en el *Diari Oficial de la Generalitat Valenciana*.

  

València, 18 de novembre de 2024

(p .d. Resolució 08.11.2023; DOGV 9723, 13.11.2023)

Santiago Lumbreras Peláez

Secretari autonòmic de Relacions Institucionals i Transparència